টেস্টে চুনকামের পর ভারতীয় দলে এন্ট্রি কোহলির! কবে খেলবেন?

ওয়েব ডেস্ক: টেস্ট সিরিজে দক্ষিণ আফ্রিকার কাছে চুনকামের পর ভারতীয় দলের (India Vs South Africa) সামনে ঘুরে দাঁড়ানোর সুযোগ রয়েছে ওডিআই সিরিজে (ODI Series)। দেশের ক্রিকেটকে লজ্জার হাত থেকে কিছুটা রক্ষার দায়িত্ব রয়েছে কে এল রাহুলের (KL Rahul) টিম ইন্ডিয়ার হাতে। ৩০ নভেম্বর রাঁচির (Ranchi) জেএসসিএ আন্তর্জাতিক ক্রিকেট স্টেডিয়ামে রয়েছে দক্ষিণ আফ্রিকার বিরুদ্ধে তিন ম্যাচের ওডিআই সিরিজের প্রথম খেলা। আর সেই লক্ষ্যে এবার ময়দানে পা রাখলেন বিরাট কোহলি (Virat Kohli)। ওডিআই সিরিজে যোগ দিতে বুধবার রাঁচিতে পৌঁছে গেলেন ভারতের এই পোস্টারবয়।

গত মাসে অস্ট্রেলিয়ার বিরুদ্ধে ওডিআই সিরিজে সিডনিতে পুরানো ছন্দে ফিরেছিলেন বিরাট। সেই ম্যাচে রোহিত শর্মা অপরাজিত ১২১ রানের দুর্দান্ত ইনিংস খেলে ম্যাচের নিয়ন্ত্রণ নেন, আর অপর প্রান্তে ৮১ বলে অপরাজিত ৭৪ রান আসে ‘ক্লাসিক কোহলি’র ব্যাট থেকে। রো-কো জুটির এই দুর্দান্ত ব্যাটিংয়ের সুবাদে অনায়াসে ২৩৭ রানের টার্গেট তাড়া করে ৯ উইকেটে জয় তুলে নেয় টিম ইন্ডিয়া।

আরও পড়ুন: চুনকামের ধাক্কা! টেস্ট বিশ্বকাপ চক্রে পাকিস্তানের নিচে নামল ভারত

টেস্ট ও টি-২০ থেকে অবসর নিলেও ওডিআই ক্রিকেট খেলছেন বিরাট কোহলি। ক্রিকেটের এই ফরম্যাটে সর্বকালের দ্বিতীয় সর্বোচ্চ রনসংগ্রাহক তিনি। শুধু তাই নয়, দ্রুততম ৮,০০০ থেকে ১৪,০০০ রান পর্যন্ত প্রতিটি মাইলস্টোন ছোঁয়ার অনন্য রেকর্ড রয়েছে তাঁর ঝুলিতে। ৩০৫ ম্যাচে সর্বোচ্চ ৫১টি সেঞ্চুরি সহ কিং কোহলি করেছেন ১৪,২৫৫ রান।

এদিকে, চোটের কারণে শুভমন গিল ও শ্রেয়স আইয়ার বাদ পড়ায় প্রোটিয়াদের বিরুদ্ধে ওডিআই সিরিজে ভারতের নেতৃত্বের দায়িত্ব উঠেছে কেএল রাহুলের কাঁধে। ৩০ নভেম্বরের পর ৩ ডিসেম্বর রায়পুর এবং ৬ ডিসেম্বর ভাইজাগে হবে সিরিজের বাকি দুটি ম্যাচ। এই সিরিজের জন্য ভারতের স্কোয়াডে রয়েছেন রোহিত শর্মা, যশস্বী জয়সওয়াল, বিরাট কোহলি, তিলক বর্মা, কেএল রাহুল, ঋষভ পন্থ, ওয়াশিংটন সুন্দর, রবীন্দ্র জাদেজা, কুলদীপ যাদব, নীতীশ কুমার রেড্ডি, হর্ষিত রানা, ঋতুরাজ গায়কোয়াড, প্রসিদ্ধ কৃষ্ণ, অর্শদীপ সিং এবং ধ্রুব জুরেল।