বাদ শুভমন, বুমরা, সিরাজ! কেমন হল ভারতের ODI স্কোয়াড?

ওয়েব ডেস্ক: চোটের কারণে দক্ষিণ আফ্রিকার (India Vs South Africa) বিরুদ্ধে ওডিআই সিরিজ (ODI Series) থেকে বাদ পড়লেন শুভমন গিল। তাঁর পরিবর্তে সাদা বলের এই সিরিজের জন্য অধিনায়ক হিসেবে বেছে নেওয়া হল কেএল রাহুলকে (KL Rahul)। অর্থাৎ, এবার রোহিত শর্মা (Rohit Sharma) এবং বিরাট কোহলির (Virat Kohli) মতো ভারতের প্রাক্তন অধিনায়কদের খেলতে হবে আরেক নতুন অধিনায়কের নেতৃত্বে। একইভাবে চোট সমস্যায় জর্জরিত হয়ে আরও একটি ওডিআই সিরিজ মিস করলেন শ্রেয়স আইয়ার।

রবিবার বিকেলে দক্ষিণ আফ্রিকার বিরুদ্ধে ওডিআই সিরিজের জন্য ১৫ জনের স্কোয়াড (India ODI Squad) ঘোষণা করা হয় বিসিসিআই-এর (BCCI) তরফে। এই স্কোয়াডে যেমন জায়গা পেয়েছেন রোহিত শর্মা, বিরাট কোহলির মতো কিংবদন্তিরা, তেমনই রয়েছে যশস্বী জয়সওয়াল, তিলক বর্মার মতো তরুণরা। তবে শুভমন চোটের কারণে বাদ পড়ায় এই সিরিজে ডাক পেয়েছেন রুতুরাজ গাইকোয়াড। এদিকে টেস্ট সিরিজে খেললেও সাদা বলের এই সিরিজে বিশ্রাম দেওয়া হয়েছে বুমরাকে।

আরও পড়ুন: দৃষ্টিহীনদের ক্রিকেটেও বিশ্বজয় করল ভারতের মেয়েরা!

স্কোয়াডে অলরাউন্ডার হিসেবে রবীন্দ্র জাদেজার পাশাপাশি রাখা হয়েছে ওয়াশিংটন সুন্দর ও নীতীশ কুমার রেড্ডিকে। তবে এই সিরিজে সুযোগ দেওয়া হয়নি অক্ষর প্যাটেলকে। বোলিং বিভাগে স্পিনার হিসেবে রয়েছেন কুলদীপ যাদব। এদিকে পেস বিভাগে প্রসিদ্ধ কৃষ্ণ, অর্শদীপ সিংয়ের সঙ্গে জায়গা পেয়েছেন হর্ষিত রানা। একনজরে দেখে নিন ওডিআই সিরিজের জন্য কেমন হল ভারতের ১৫ জনের স্কোয়াড।

দক্ষিণ আফ্রিকার বিরুদ্ধে ওডিআই সিরিজের জন্য ভারতের স্কোয়াড

রোহিত শর্মা, যশস্বী জয়সওয়াল, বিরাট কোহলি, তিলক বর্মা, কেএল রাহুল (অধিনায়ক), ঋষভ পন্থ, ওয়াশিংটন সুন্দর, রবীন্দ্র জাদেজা, কুলদীপ যাদব, নীতীশ কুমার রেড্ডি, হর্ষিত রানা, রুতুরাজ গায়কোয়াড, প্রসিদ্ধ কৃষ্ণ, অর্শদীপ সিং এবং ধ্রুব জুরেল।